ODVYSIELANÉ: 02.08.2018

Televízia JOJ

Slovensko: Prijmú fakulty viac medikov?

Ján Mečiar, moderátor: „Od výzvy premiéra Petra Pellegriniho, aby lekárske fakulty prijali viac študentov na študijný odbor všeobecné lekárstvo, ubehli 3 týždne. Vedenie troch fakúlt v Bratislave, Martine a v Košiciach záujemcov zatiaľ nekontaktovalo. Podľa dekana Lekárskej fakulty Univerzity Komenského v Bratislave to urobia až vtedy, keď premiér svoje slová potvrdí aj písomne. Štúdium pre 40 prijatých študentov totiž stojí 500 tisíc eur.“

Eva Bariová, redaktorka: „Na akútny nedostatok lekárov v nemocniciach a v ambulanciách premiér nedávno zareagoval takto.“ (začiatok archívneho záznamu) Vysielané 13.07.2018: Peter Pellegrini, predseda vlády SR (Smer-SD): „Som sa rozhodol aj po diskusiách s pánom podpredsedom vlády a ministrom financií, ktorý je ochotný uvoľniť dodatočné zdroje, sme požiadali dekanov troch fakúlt lekárskych v Bratislave, v Martine a v Košiciach, aby dodatočne už v tomto školskom roku, v budúcom, prijali dodatočne, ak je to možné, rádovo 185 nových lekárov navyše.“ (koniec archívneho záznamu)

Eva Bariová: „S odstupom troch týždňov sme teda oslovili všetky 3 fakulty a zisťovali, či počty študentov k septembru navýšia.“

RNDr. Jaroslava Oravcová, PR manažérka LF UPJŠ v Košiciach: V súvislosti so žiadosťou predsedu vlády Petra Pellegriniho o prijatie vyššieho počtu študentov na slovenské lekárske fakulty, môže Lekárska fakulta UPJŠ v Košiciach v nasledujúcom akademickom roku prijať o 30 študentov viac na študijný program Všeobecné lekárstvo a o 10 viac na študijný program Zubné lekárstvo.

Eva Bariová: „Navýšeniu počtu študentov sa nebráni ani Lekárska fakulta v Martine.“

prof. MUDr. Ján Danko, CSc., dekan JLF UK v Martine: Naša fakulta zvolala prijímaciu komisiu a je pripravená posunúť čiaru podľa počtu získaných bodov, tak aby sme mohli bez problémov prijať ďalších študentov.

Eva Bariová: „V tom, o koľko ešte zvýši počet študentov, má jasno aj Lekárska fakulta Univerzity Komenského v Bratislave, ale žiadna z nich ešte študentov nekontaktovala.“

prof. MUDr. Juraj Šteňo, dekan LF UK v Bratislave (telefonát): „Sme urobili analýzu našich možností a sme teda rozhodli, že môžeme prijať navyše 40 študentov tak, že by tá kvalita výučby nemala utrpieť. My sme zatiaľ týmto študentom ešte neposlali vyrozumenie, že ich prijmeme, pošleme ho až potom, keď tie štátne dotácie, ktoré boli verbálne prisľúbené, budú prisľúbené písomne, budú potvrdené písomne, potom budeme posielať oznámenia uchádzačom.“

Eva Bariová: „Plus 40 študentov totiž stojí státisíce.“

prof. MUDr. Juraj Šteňo (telefonát): „My máme prisľúbené, že by sme mali dostať 500 tisíc.“

Eva Bariová: „Kontaktovali sme Úrad vlády, tí nás ale odkázali na ministerstvo zdravotníctva.“

Zuzana Eliášová, hovorkyňa Ministerstva zdravotníctva SR: „Ministerstvo zdravotníctva rokuje tak s ministerstvom financií, ako aj s ministerstvom školstva o tejto problematike a spoločne robíme všetko pre to, aby študenti na lekárske fakulty vo zvýšenom počte mohli od septembra nastúpiť.“

Eva Bariová: „Kedy bude výsledok rokovania sme sa nedozvedeli. Ani študenti, ktorí na prijímačkách skončili pod čiarou, sa radovať zatiaľ nemôžu. Eva Bariová, televízia JOJ.